Merknad til Prop. 1 S 2021–2022 Kulturdepartementet

Funksjonshemmedes Fellesorganisasjon (FFO)

FFO sender med dette våre merknader til Familie- og kulturkomiteen knyttet til deres behandling av statsbudsjettet for 2022 og ovennevnte proposisjon.

**Kap.315, Frivillighetsformål, post 70 Merverdiavgiftskompensasjon for frivillige organisasjoner**

FFO er skuffa over forslaget om å kutte i momskompensasjonsordningen for 2022. Forslaget begrunnes med mindre aktivitet og dermed mindre kostnader i pandemiperioden.

Ifølge tall fra Lotteri- og stiftelsestilsynet er søknadstallene for 2021 på nivå med rammen for 2021, noe som for første gang kan gi full momskompensasjon uten avkortning. Dette er et resultat av redusert aktivitet i 2020. Det er likevel all grunn til å anta at aktivitetsnivået har vært større i 2021 enn i 2020 med de stimuleringstiltakene som har vært. Å kutte i potten nå er å gå flere steg tilbake.

En rammestyrt ordning er lite forutsigbar. FFO mener kun en rettighetsfesta ordning og en overslagsbevilgning vil gi nødvendig forutsigbarhet når aktivitet og søknadsmengde varierer.

Full momskompensasjon har lenge vært en lovnad, men opptrappingen har gått sakte. FFO mener rettighetsfesting allerede fra 2022 er det primære målet. Alternativt må det settes av en ramme som sikrer full momskompensasjon. Vi har ikke et sikkert tallmateriale for å slå fast hva som er nødvendig, men et estimat fra Frivillighet Norge anslår at 2 mrd. kroner kan treffe. Dette bygger på 10 prosent økning i driftskostnader fra 2020 til 2021. Dette gir en påplussing på 250 mill. kroner på framlagt budsjett og en økning på rundt 200 mill. kroner sammenlignet med 2021.

*FFO ber komiteen:*

* *slå fast en rettighetsfesting av full momskompensasjon fra 2022 og gjøre bevilgningen om til en overslagsbevilgning*
* *alternativt øke rammen med 250 mill. kroner, til 2 mrd. kroner dersom ordningen ikke rettighetsfestes fra 2022*

**Kap.315, Frivillighetsformål, post 73 Tilskudd til studieforbund mm.**

Studieforbundene har gjennom flere år vært i en krevende omstillingsfase. Denne har resultert i en deling der ti av forbundene er overflyttet til Kulturdepartementet mens fire fremdeles ligger under Kunnskapsdepartementet. Studieforbundet Funkis, der de fleste av FFOs medlemsorganisasjoner har tilhørighet, er blant de som nå for andre år kommer inn under KUD. FFO har forutsatt at omorganiseringen skal styrke opplæringsvirksomheten, ikke svekke den.

I budsjettet for 2021 var det gjort en beregningsfeil fra Kulturdepartementet. Denne ble besluttet rettet opp i Revidert nasjonalbudsjett. I behandling av RNB ble det plusset på 9,2 mill. kroner. Disse ble overført fra spillemidler og ikke tatt fra kap. 315, post 70.

Det vekker oppsikt når det for 2022 foreslås å videreføre kombinasjonen av budsjettmidler og spillemidler. Dette skaper usikkerhet og mindre forutsigbarhet. Studieforbundene har en aktivitet som er lovregulert og FFO mener hele rammen til studieforbundene må ligge i statsbudsjettet. For å opprettholde 2021-nivået må rammen i post 73 økes med 9 mill. kroner. Å styrke aktiviteten i studieforbundene, slik Hurdalsplattformen slår fast, krever en betydelig større påplussing.

I budsjettproposisjonen vises det til at det høsten 2021 settes ned en gruppe som skal se på hvordan tilretteleggingstilskuddet kan innrettes. For funksjonshemmedes organisasjoner er tilretteleggingstilskuddet avgjørende for våre gruppers mulighet for deltakelse, og en forutsetning for at organisasjonene i det hele tatt kan organisere inkluderende studieaktiviteter. Vi ser det som avgjørende at vår kunnskap og erfaring innen tilrettelegging blir representert i dette arbeidet for å sikre at dette blir ivaretatt.

*FFO ber komiteen:*

* *slå fast at hele tilskuddsrammen til studieforbundene skal ligge i statsbudsjettet*
* *øke post 73 til 175 mill. kroner inkludert 10 mill. kroner til Voksenopplæringsforbundet og beregnet andel fra spillemidlene*
* *anbefale at funksjonshemmedes organisasjoner er representert i utredningsarbeidet rundt bruken av tilretteleggingstilskuddet for å bidra med kunnskap og erfaring fra målgruppa*

**Kap.350 og 353 Diskrimineringsnemda og Likestillings- og diskrimineringsombudet**

Klagesaker som fremmes for Diskrimineringsnemda har en uakseptabel lang saksbehandlingstid – noen ganger tar det ett år før sakene får et vedtak. Gjelder saken manglende universell utforming av IKT-løsninger kan det ta flere måneder ekstra før nettsiden eller appen er utbedret slik at den innfris dagens lovkrav. Likestillings- og diskrimineringsombudets mandat er å fremme likestilling og kjempe mot diskriminering. Mennesker med funksjonsnedsettelse opplever altfor ofte brudd på sine rettigheter og det er nødvendig å styrke ombudet.

Vi leser med glede i Hurdalplattformen at regjeringen vil «Styrkje Likestillings- og diskrimineringsombodet, likestillingssentera, Diskrimineringsnemnda og organisasjonane som arbeider for auka likestilling.» Vi ber om at det skjer allerede i denne budsjettprosessen.

*FFO ber komiteen om å styrke Diskrimineringsnemda ved å bevilge ytterligere kr. 5 mill, samt styrke LDO ved å bevilge ytterligere kr. 5 mill.*